RAINIS

Latvija

1920-1929

1920

DIENASGRĀMATA

10.12.20.

Paliku gultā ar negantām galvas sāpēm. Sāp arī kakls, krūtis. Aspazija aizgāja agri projām. Bij daži ciemiņi. Ielūdza uz svētdienu, 12. [decembri], Aleksandra vārtu [1] jaunatnes priekšlasījumu par partijas kultūras uzdevumiem.

Strādāju pie tulkotu dzeju krājuma sastādīšanas. Skatījos cauri rumāņu dzejas, — serbu nedabūju. Bij Smurģis. Nevaru cilvēku intrigu dēļ padzīt no vietas. Tad labāk pats aizeju. Bij P. Kalniņš. Atnesa pēdējo "Krauklīša" korektūru. Vakar Aspazija turēja runu — parlamentā — par civillaulību. Bija uz "Jāzepa brāļiem". Lasīju Gulbja romānu "Silarājs".

Interesants. Biogrāfisks romāns. Tādu vajadzētu vairāk. Kultūrvēsturiska nozīme. Varonis dibinājas uz kultūras sajūsmu. No tā ceļas konflikts personīgā lietā.

Beidzot — atsakās no mīlestības par labu kultūras darbam. Iesācēja kļūdas, bet rakstīts ar sajūsmu. Spirgts iespaids paliek, Autors kā mīļa persona. Gulēt aizgāju — plkst. 1.

[1] Vārti atradās Aleksandra (tag. Ļeņina) ielā aiz Gaisa tilta. Aleksandra vārtu rajons — LSDSP Rīgas organizācijas rajons, kas aptvēra teritoriju apmēram no Sarkandaugavas līdz Juglai. 12. decembrī izsludinātā sanāksme Raiņa slimības dēļ nenotika.

J. Rainis. Kopoti raksti 30 sējumos. 25. sējums, Dienasgrāmata (1920-1929) (Rīga : Zinātne, 1986)

Tekstu sagatavojusi un komentējusi Biruta Gudriķe